કર્ણાટકમાં બનેલો રાજકીય ઘટનાક્રમ બે રીતે અત્યંત મહત્વનો છે. પહેલું તો એ કે કોંગ્રેસે પોતાનાથી અડધાથી પણ ઓછી બેઠકો ધરાવતા કુમારસ્વામીની પાલખી ઊંચકવાનું જાહેર કરીને પોતે ભાજપથી કેટલો ગભરાયેલો છે તે સાબિત કરી દીધું. બીજું એ કે કોંગ્રેસે સામેથી જેડીએસને બિગ બ્રધર તરીકે સ્વીકારીને એ પણ સાબિત કરી દીધું કે હવે એ રાષ્ટ્રીય પક્ષ નથી રહ્યો અને પ્રાદેશિક પક્ષોની બી ટીમ તરીકે કામ કરવાના તેના દહાડા આવી ગયા છે. કમનસીબે મોટા ભાગના રાજકીય વિશ્ર્લેષકો આ બંને બાબતોને નજરઅંદાજ કરી રહ્યા છે ને કર્ણાટકની ઘટનાને જુદી જ રીતે રજૂ કરી રહ્યા છે. તેમના મતે કર્ણાટકમાં જે કંઈ થયું તેના કારણે દેશમાં ભાજપ વિરોધી પક્ષોની એકતાની શરૂઆત થઈ છે અને ૨૦૧૯ની લોકસભા ચૂંટણીમાં આ વિપક્ષી મોરચો ભાજપ માટે મોટો પડકાર બનીને ઊભો રહેશે. કુમારસ્વામીની મુખ્યમંત્રીપદે શપથવિધિમાં ભાજપ વિરોધી પક્ષોનાં ધાડાં ઊતરી પડ્યાં તેના કારણે આ વાતને વેગ મળ્યો ને અત્યારે આ બધી વાતો જોરશોરથી ચાલી રહી છે.